આજના જમાનામાં સસ્તી પ્રસિદ્ધિ મેળવવા સ્યૂડો ફેમિનિસ્ટ્સ સ્ત્રી સશક્તિકરણને નામે જે ધમપછાડા કરે છે તેમને માટે આનંદીબાઈનો સમગ્ર જીવનકાળ, તેમનો સંઘર્ષ અને એક સ્ત્રી તરીકે તેમના સંઘર્ષમાંથી ઉદભવતો ચિત્કાર સજ્જડ તમાચો છે. ખરું સ્ત્રી સશક્તિકરણ કઈ રીતે આવે એનો આ પડઘો છે. સલામ મનોજભાઈ, માનસીબેન.. સલામ ગીતાબેન.. આવો વિષય પસંદ કરવો, આલેખવો એને એકલે હાથે સ્ટેજ પર ઉતારવો અને તે છતાંય પ્રેક્ષકોને સતત નાટક સાથે જોડી રાખવા એ ઉપલબ્ધી જ છે. સતત તાળીઓ વાગતી રહે એવી અનેક મોમેન્ટ્સ આ નાટકમાં છે અને અંતે સ્ટેન્ડિંગ ઓવેશન અપાયું ત્યારે એક ગુજરાતી તરીકે ગર્વ થવો ખૂબ સ્વભાવિક છે. મનોજભાઈ પાસેથી સતત આવા અનોખા નાટકોની અપેક્ષા વધતી રહે છે. મનોજભાઈના નાટકોની તો એક આખી સીઝન થઈ શકે, કદાચ પૃથ્વીમાં એ થઈ પણ હતી.. દિલ્હીમાં સતત વ્યસ્ત રહેતા નાટ્યગૃહોમાં અને સ્ટીરીયોટાઈપ થઈ ગયેલા ગૃપવિશેષના નાટકો કરતાં આ પ્રકારના નાટકોની પ્રસ્તુતિ વધુ થાય એવી અપેક્ષા અસ્થાને નહીં ગણાય. નાટકના કસબીઓ છે સેટ – કબીર ઠાકોર, વેશભૂષા – રાજીવ ભટ્ટ, સંગીત સંચાલન – નમન શેઠ, સંગીત – કનૈયા, પ્રકાશ – શેખર ફડકે, લેખક – ગીતા માણેક, દિગ્દર્શક – મનોજ શાહ, અભિનય – માનસી જોષી. તમારા શહેરમાં મંચન હોય તો આ નાટક જોવાનો અવસર ચૂકવા જેવો નથી.